Phahlane moet sê hoekom hy nie geskors moet wordLt.genl. Khomotso Phahlane (Foto: eNCA/ Lenyaro Sello) Lt.genl. Khomotso Phahlane, die voormalige waarnemende nasionale polisiekommissaris, is opdrag gegee om “oortuigende en redelike” redes aan Fikile Mbalula, minister van polisie, te gee hoekom hy nie geskors moet word nie. Phahlane is Donderdag uit sy posisie as waarnemende nasionale polisiekommissaris verwyder en lt.genl. Lesetja Mothiba is met onmiddellike effek in sy plek aangestel. Mbalula het later in ŉ verklaring gesê dit sou gebruiklik wees dat Phahlane net teruggaan na sy posisie as afdelingskommissaris van forensiese dienste. “Dit is vir my duidelik dat die aanvanklike redenasie oor lt.genl. Phahlane se ongewenstheid om aan te bly as waarnemende nasionale polisiekommissaris ook van toepassing is op sy oorspronklike rol. Daarom het ek lt.genl. Phahlane gevra om my van oortuigende en redelike redes te voorsien hoekom ek hom nie met onmiddellike effek uit sy posisie as afdelingskommissaris van forensiese dienste moet skors nie,” het Mbalula gesê. Mbalula het gesê daar is ŉ reusetaak wat vir die SAPD se forensiese dienste voorlê as deel van sy poging om die professionaliteit van die polisie in sy geheel op te skerp in die stryd teen misdaad. Hy het gesê die ernstige bewerings van wangedrag deur Phahlane laat vrae ontstaan oor gedrag wat teenstrydig is met die verwagtinge van diegene in leiersposisies in die polisiediens. “Ek word verplig om dit duidelik te maak dat lt.genl. Phahlane ŉ reg het om onskuldig beskou te word totdat dit anders bewys word. Die bewerings is nog nie in ŉ hof getoets nie,” het hy gesê. Hy het gesê hy glo Phahlane moet voldoende tyd en persoonlike vryheid gegun word om op die bewerings en ondersoek teen hom te fokus. Mbalula het gesê hy is egter ook bekommerd oor bewerings van wangedrag deur die onafhanklike polisie-ondersoekdirektoraat (Opod) en het beklemtoon dat daar van Opod verwag word om sy pligte met die grootste integriteit uit te voer.